พัฒนาผ้าไหมลักษณะพิเศษ นุ่มพลิ้ว ไม่ยับง่าย เพิ่มมูลค่าผ้าไหมไทย
นายปราโมทย์ ยาใจ อธิบดีกรมหม่อนไหม เปิดเผยว่า กรมหม่อนไหมจัดทำโครงการการทำผ้าไหมต้นแบบลักษณะพิเศษ ปี 2564 ภายใต้ โครงการเทคโนโลยี นวัตกรรม เพิ่มมูลค่าสินค้าหม่อนไหมตลอดห่วงโซ่อุปทาน เป็นโครงการที่ดำเนินการเพื่อพัฒนาเพื่อให้ได้ผ้าไหมที่มีลักษณะพิเศษ มีความนุ่มพลิ้ว ไม่ยับง่าย โครงสร้างเนื้อผ้าแข็งแรงและหากสามารถพัฒนาให้มีคุณสมบัติพิเศษได้ จะสามารถเพิ่มมูลค่าผ้าไหมไทยและทำให้มีความนิยมใช้ผ้าไหมมากขึ้น เนื่องจากมีเนื้อผ้าที่สวมใส่สบายและดูแลรักษาง่าย ที่สำคัญคือ เกษตรกรสามารถผลิตเองได้ สำหรับการพัฒนาผ้าไหมดังกล่าว กรมหม่อนไหม ได้ใช้รังไหมพันธุ์ไทยพื้นบ้าน ได้แก่ พันธุ์ทับทิมสยาม 06 และพันธุ์วนาสวรรค์ มาใช้ในการสาวเส้นไหม โดยการนำรังไหมมานำรังไหมไปต้มให้ฉ่ำน้ำ แล้วตักใส่กระบะสาวเครื่องยูบี 2 อุณหภูมิในการสาวเส้นไหมประมาณ 40 องศาเซลเซียส กำหนดขนาดเส้นและควบคุมจำนวนรัง รวมทั้งการเพิ่มคุณสมบัติด้วยการควบตีเกลียวทั้งนี้ ได้ใช้การตีเกลียวด้วยเครื่องตีเกลียวเส้นไหม 2 แบบ โดยแบ่งครึ่งสำหรับย้อมด้วยแก่นเข และอีกส่วนหนึ่งนำไปย้อมด้วยแก่นเขแล้วนำไปหมักโคลน จากนั้นนำผ้าที่ทอไปวิเคราะห์หาโครงสร้าง ความยืดหยุ่นและความแข็งแรง และเมื่อนำไปวิเคราะห์หาโครงสร้าง ความยืดหยุ่น และความแข็งแรงของผ้า พบว่ามีการคืนตัวดีและมีสภาพยืดหยุ่นและการทิ้งตัวได้ดีกรมหม่อนไหม นำองค์ความรู้ดังกล่าวนี้ไปถ่ายทอด โดยจะนำร่องในกลุ่มเกษตรกรจังหวัดมุกดาหารและอุบลราชธานี เพื่อให้เกษตรกรนำไปผลิตผ้าไหมที่มีลักษณะดังกล่าวนี้ได้เองต่อไป ถือเป็นการเพิ่มมูลค่าให้กับผ้าไหมไทยอีกแนวทางหนึ่ง ที่ตอบสนองความต้องการของตลาดของผู้บริโภคที่ชื่นชอบผ้าไหมและการสวมใส่ที่ให้ความสบายมากยิ่งขึ้น